b'\n_START_ARTICLE_\nPolig\xc3\xadnia\n_START_PARAGRAPH_\nLa polig\xc3\xadnia \xc3\xa9s per un home el fet de tenir diverses esposes o, en general, la situaci\xc3\xb3 d\'una esp\xc3\xa8cie animal en la qual el mascle s\'aparella amb diverses femelles. \xc3\x89s un cas particular de la polig\xc3\xa0mia; la poli\xc3\xa0ndria seria la situaci\xc3\xb3 d\'una dona que s\'aparella amb diversos homes.\n_START_SECTION_\nLa polig\xc3\xadnia en la hist\xc3\xb2ria europea\n_START_PARAGRAPH_\nEls v\xc3\xadkings establerts a Normandia mantingueren aquesta tradici\xc3\xb3 fins i tot despr\xc3\xa9s d\'haver-se convertit al cristianisme. Aix\xc3\xad els jarl i els ducs de Normandia, despr\xc3\xa9s de Rol\xc2\xb7l\xc3\xb3, fins a Robert el Magn\xc3\xadfic (5 generacions) pogueren tenir diverses segones dones, anomenades frilla. Els fills nascuts d\'aquestes unions eren anomenats "bastards", fet que permet de comprendre el primer nom de Guillem el Conqueridor, Guillem el Bastard.\n_START_SECTION_\nPolig\xc3\xadnia i Islam\n_START_PARAGRAPH_\nL\'Alcor\xc3\xa0, llibre sant de l\'Islam, tamb\xc3\xa9 es refereix a la polig\xc3\xadnia (3:IV)_NEWLINE_ \xc2\xab\xc2\xa0Si temeu pel fet de no \xc3\xa9sser justos cap als orfes... \xc3\xa9s perm\xc3\xa8s de casar-se amb dues, tres o quatre d\'entre les dones que us plaguin, per\xc3\xb2 si temeu de no \xc3\xa9sser pas equitatiu amb elles, aleshores caseu-vos nom\xc3\xa9s amb una de sola, o amb les esclaves que tingueu. \xc3\x89s aix\xc3\xad per tal de no ser injustos (o per tal de no augmentar la vostra c\xc3\xa0rrega familiar).\xc2\xa0\xc2\xbb_NEWLINE_Aquest verset no ha de fer-nos oblidar que la norma del matrimoni en la civilitzaci\xc3\xb3 musulmana \xc3\xa9s la monog\xc3\xa0mia, ni del fet que la polig\xc3\xadnia \xc3\xa9s molt anterior als textos de l\'Alcor\xc3\xa0 i que, per tant, no va ser pas instaurada per l\'Islam. Per contra, va limitar el nombre d\'esposes a quatre, nombre que podia ser molt m\xc3\xa9s alt abans de l\'arribada d\'aquesta religi\xc3\xb3 a l\'Ar\xc3\xa0bia. Nom\xc3\xa9s s\'ha d\'interpretar com una reglamentaci\xc3\xb3 d\'aquesta pr\xc3\xa0ctica i eventualment com una soluci\xc3\xb3 moral, pr\xc3\xa0ctica i humana per a les v\xc3\xaddues i els orfes, si tenim present la posici\xc3\xb3 d\'aquest verset al si de l\'Alcor\xc3\xa0. Certament, aquest verset fou redactat despr\xc3\xa9s de la batalla d\'Uhud, en el curs de la qual dotzenes de musulmans foren morts, deixant darrere seu moltes v\xc3\xaddues i orfes.'